

Cydnabyddiaeth Prifysgol Aberystwyth i Ddatblygiad Proffesiynol Parhaus trwy Addysgu a Chynorthwyo Dysgu mewn Addysg Uwch (Cynllun ARCHE)

ARCHE

Llawlyfr y Cynllun



**Uned Datblygu Dysgu ac Addysgu**

**Diwygiwyd 5/2/2025**

Tabl Cynnwys

[Rhagair 4](#_Toc189651776)

[ARCHE – cais ar sail profiad 5](#_Toc189651777)

[Tystysgrif Uwchraddedig Addysgu mewn Addysg Uwch (TUAAU) 5](#_Toc189651778)

[Addysgu i Uwchraddedigion ym Mhrifysgol Aberystwyth (AUMA) 5](#_Toc189651779)

[FfSP 2023 6](#_Toc189651780)

[Cyfarwyddyd hanfodol 6](#_Toc189651781)

[Disgrifyddion 6](#_Toc189651782)

[Dimensiynau 7](#_Toc189651783)

[Manteision ennill Cymrodoriaeth 8](#_Toc189651784)

[Pa gategori ddylech chi ymgeisio amdano? 9](#_Toc189651785)

[D1 Cymrawd Cyswllt 9](#_Toc189651786)

[D2 Cymrawd 10](#_Toc189651787)

[D3 Uwch Gymrawd 10](#_Toc189651788)

[Paratoi a chyflwyno eich cais 11](#_Toc189651789)

[Polisi ARCHE ar ddarllen ceisiadau drafft 12](#_Toc189651790)

[Cymraeg a Saesneg 12](#_Toc189651791)

[Datganiadau canolwyr 12](#_Toc189651792)

[Datganiad o gefnogaeth yr Adran 12](#_Toc189651793)

[Cyfeirio at ffynonellau 12](#_Toc189651794)

[Disgrifiad myfyrgar o ymarfer - pob categori 12](#_Toc189651795)

[Gwneud cais am D1 Cymrawd Cyswllt 14](#_Toc189651796)

[Gwneud cais am D2 Cymrawd 15](#_Toc189651797)

[Gwneud cais am D3 Uwch Gymrawd 16](#_Toc189651798)

[Cyflwyno eich cais 17](#_Toc189651799)

[Y drefn adolygu a phenderfynu 17](#_Toc189651800)

[Meini prawf D1 Cymrawd Cyswllt 19](#_Toc189651801)

[Meini prawf D2 - Cymrawd 20](#_Toc189651802)

[Meini prawf D3 Uwch Gymrawd 21](#_Toc189651803)

[Panel ARCHE a sicrhau ansawdd 21](#_Toc189651804)

[Atgyfeirio ac apelio 22](#_Toc189651805)

[Y Camau Nesaf 23](#_Toc189651806)

[Diweddaru eich cofnod ABW 23](#_Toc189651807)

[Cod Ymarfer y Gymrodoriaeth 23](#_Toc189651808)

[Uwch Gymrawd a gweithgareddau adolygu 23](#_Toc189651809)

[Rhestr ddarllen ac adnoddau 23](#_Toc189651810)

[Atodiad - Ffurflen arsylwi ar addysgu gan gymheiriaid 24](#_Toc189651811)

# Rhagair

Rhaglen yw ARCHE y gall staff Prifysgol Aberystwyth (PA) ei defnyddio i wneud cais am wahanol gategorïau o Gymrodoriaethau’r Advance HE. Trwy'r rhaglen, gall staff y Brifysgol wneud cais am statws Cymrawd Cyswllt, Cymrawd, neu Uwch Gymrawd. Ni chodir ffi ar staff PA sy'n gwneud cais trwy ARCHE. Os dymunwch wneud cais am statws Prif Gymrawd, rhaid gwneud cais trwy Advance HE yn uniongyrchol a thalu'r ffi ofynnol (efallai y bydd cyllid ar gael drwy'r brifysgol – e-bostiwch [felstaff@aber.ac.uk](mailto:felstaff@aber.ac.uk) i drafod).

Gall staff sy'n dysgu ar ddarpariaeth drwyddedig PA hefyd wneud cais drwy'r cynllun ARCHE. Gall y staff hyn fynychu hyfforddiant a ddarperir gan yr Uned Datblygu Dysgu ac Addysgu (UDDA) yn ogystal â chael yr hawl i ddefnyddio yr holl adnoddau ar-lein sy'n cefnogi'r cynllun. Noder y bydd angen i ymgeiswyr llwyddiannus o unrhyw sefydliad partner nad ydynt yn aelodau o Advance HE dalu ffi ychwanegol sy'n ddyledus am Gymrodoriaeth. I gael manylion gweler [tudalen ffioedd Advance HE](https://www.advance-he.ac.uk/fellowship#fees) (gellir gweld y ffi o dan y golofn **Accredited Provision (individual from a non-member institution)** (Saesneg yn unig).

Caiff y cynllun ei reoli a'i drefnu gan yr **Uned Datblygu Dysgu ac Addysgu** ([UDDA](https://www.aber.ac.uk/cy/lteu/)) ym Mhrifysgol Aberystwyth. I gael rhagor o wybodaeth, e-bostiwch [felstaff@aber.ac.uk](mailto:felstaff@aber.ac.uk).

Mae nifer o lwybrau i'w cael at gymrodoriaeth. Seilir pob un ohonynt ar Fframwaith Safonau Proffesiynol ([FfSP 2023](https://s3.eu-west-2.amazonaws.com/assets.creode.advancehe-document-manager/documents/advance-he/PSF%202023%20-%20Welsh%20-%20Screen%20Reader%20Compatible%20-%20final_1675089685.pdf)) ar gyfer addysgu a chynorthwyo dysgu mewn addysg uwch. Mae'r llwybrau hyn wedi'u mapio isod:

Cymrawd Cyswllt

**ARCHE**

**AUMA**

**TUAAU modiwl 1**

Cymrawd

**ARCHE**

**TUAAU modiwl 2**

Uwch Gymrawd

**ARCHE**

Prif Gymrawd

**Gwneud cais yn union-gyrchol trwy Advance HE**

Ffigur 1: Llwybrau at gymrodoriaeth

Mae'r tri chynllun hyn (ARCHE, AUMA, a TUAAU), ynghyd â gweithgareddau eraill sy'n alinio'n uniongyrchol â'r FfSP 2023, er enghraifft gweithdai a digwyddiadau pwrpasol Datblygiad Proffesiynol Parhaus (DPP), yn rhan o'r fframwaith DPP cyffredinol ym Mhrifysgol Aberystwyth.

## ARCHE – cais ar sail profiad

Mae Advance HE wedi achredu llwybr ymgeisio ar sail profiad i Brifysgol Aberystwyth, sef y cynllun ARCHE. Mae hyn yn caniatáu i ni ddyfarnu Cymrodoriaethau Cyswllt, Cymrodoriaethau, ac Uwch Gymrodoriaethau (D1-D3) yn seiliedig ar bortffolio o dystiolaeth a gyflwynir. I gael manylion am bob un, edrychwch ar yr adran isod, **Pa gategori ddylech chi ymgeisio amdano?**

Diben pennaf y llawlyfr hwn yw cynorthwyo ymgeiswyr i wneud cais ar sail profiad i’r cynllun ARCHE.

## Tystysgrif Uwchraddedig Addysgu mewn Addysg Uwch (TUAAU)

Cynllun astudio dwy flynedd sy’n arwain at gredydau yw’r rhaglen TUAAU, yn cynnwys dau fodiwl sy'n para blwyddyn yr un. Cynlluniwyd canlyniadau dysgu'r cynllun ar sail y FfSP 2023; ac mae'r cynllun wedi'i achredu ers 2005, yn gyntaf gan yr Academi Addysg Uwch ac yna gan Advance HE. Mae'r ymgeiswyr sy'n cwblhau modiwl 1 yn ennill statws Cymrawd Cyswllt, ac mae'r rhai sy'n cwblhau'r Dystysgrif Uwchraddedig gyflawn yn ennill statws Cymrawd.

I gael rhagor o wybodaeth, gweler [gwe-ddalen TUAAU](https://www.aber.ac.uk/cy/lteu/pgcthe/).

## Addysgu i Uwchraddedigion ym Mhrifysgol Aberystwyth (AUMA)

Yn 2016, cafodd y cynllun AUMA ei achredu gan Advance HE. Cynlluniwyd y rhaglen hon, sy’n para blwyddyn, ar gyfer myfyrwyr uwchraddedig sy'n gwneud gwaith addysgu, staff academaidd sy'n gwneud ychydig o addysgu ar hyn o bryd, a staff ategol sy'n cynorthwyo dysgu'r myfyrwyr yn uniongyrchol. Mae ymgeiswyr sy'n cwblhau AUMA yn llwyddiannus yn ennill statws Cymrawd Cyswllt. Ar ôl ennill statws Cymrawd Cyswllt, gallant wneud cais i ymuno â rhaglen TUAAU a symud ymlaen yn syth i'r ail fodiwl.

I gael rhagor o wybodaeth, gweler [gwe-ddalen AUMA](https://www.aber.ac.uk/cy/lteu/tpau/).

# FfSP 2023

Fel y dywedir ar eu gwefan, Advance HE sy’n rheoli ac arwain datblygiad y Fframwaith Safonau Proffesiynol (FfSP), sef fframwaith a gydnabyddir yn fyd-eang ar gyfer meincnodi llwyddiant ym meysydd addysgu a chynorthwyo dysgu mewn Addysg Uwch. Lansiwyd y fframwaith yn wreiddiol yn 2006 o dan y teitl Fframwaith Safonau Proffesiynol y DU ac fe'i diwygiwyd yn 2011. Yn 2023, adolygwyd ac ail-frandiwyd y FfSP yn llawn ar gyfer cynulleidfa ryngwladol.

Mae ansawdd yr addysgu yn hanfodol i lwyddiant myfyrwyr wrth ddysgu. Mae'r fframwaith yn annog staff i gymryd ymagwedd broffesiynol ac ysgolheigaidd tuag at eu dulliau addysgu a gweithgareddau cysylltiedig ag addysgu. Mae'r FfSP yn darparu fframwaith a meincnod y gall staff eu defnyddio wrth gynllunio, cofnodi, a myfyrio ar eu gweithgareddau datblygu proffesiynol parhaus (DPP). Mae'r FfSP yn uniongyrchol berthnasol i staff academaidd ac i rai sy'n cynorthwyo dysgu'r myfyrwyr.

Yn achos Disgrifwyr 3 a 4, mae'r FfSP yn berthnasol hefyd i staff uwch sy'n arwain rhaglenni, yn mentora staff eraill, ac yn gwneud gwaith rheoli strategol.

## Cyfarwyddyd hanfodol

Cyn gwneud cais, mae'n **rhaid** ichi ddarllen y ddwy ddogfen ganlynol yn fanwl ar y cyd â'r llawlyfr hwn, gan na fyddwn yn ailadrodd yr holl gynnwys.

* [FfSP 2023](https://advance-he.ac.uk/knowledge-hub/professional-standards-framework-teaching-and-supporting-learning-higher-education-0?_gl=1*18a54ox*_gcl_au*MTI0MTYwMDM2NC4xNzM2MTU3NjM0&_ga=2.242157515.894061772.1737639308-1090517781.1737639308) – sy'n rhoi rhestr gyflawn o ddimensiynau a disgrifwyr, a gellir ei lawrlwytho yn Gymraeg neu Saesneg o wefan Advance HE.
* Canllaw Dimensiynau’r FfSP 2023 ar gyfer [D1](https://s3.eu-west-2.amazonaws.com/assets.creode.advancehe-document-manager/documents/advance-he/Guide%20to%20the%20PSF%202023%20Dimensions%20-%20Associate%20Fellowship%20February%202023_1715069709.pdf), [D2](https://s3.eu-west-2.amazonaws.com/assets.creode.advancehe-document-manager/documents/advance-he/Guide%20to%20the%20PSF%202023%20Dimensions%20-%20Fellowship%20February%202023_1683714457.pdf), neu [D3](https://s3.eu-west-2.amazonaws.com/assets.creode.advancehe-document-manager/documents/advance-he/Guide%20to%20the%20PSF%202023%20Dimensions%20-%20Senior%20Fellowship%20May%202024_1715076614.pdf) (yn Saesneg yn unig) – sy'n rhoi cyfarwyddyd manylach ac enghreifftiau i ddangos sut y gallwch roi tystiolaeth o bob un o'r dimensiynau ar bob categori.

Mae'r fframwaith yn cynnwys Disgrifwyr i bob categori o'r Gymrodoriaeth a 15 o Ddimensiynau Arfer wedi'u crynhoi yn dri chlwstwr:

## Disgrifyddion

**Disgrifydd 1 (Cymrawd Cyswllt)** Mae D1 yn addas i unigolion y mae eu hymarfer yn eu galluogi i ddangos tystiolaeth o rai Dimensiynau. Effeithiolrwydd ymarfer mewn addysgu a/neu gefnogi dysgu yn cael ei ddangos drwy dystiolaeth o:

* **D1.1** defnydd o Werthoedd Proffesiynol priodol, gan gynnwys o leiaf GP1 a GP3
* **D1.2** cymhwyso Gwybodaeth Graidd briodol, gan gynnwys o leiaf GG1, GG2 a GG3
* **D1.3** ymarfer effeithiol a chynhwysol mewn o leiaf ddau o’r pum Maes Gweithgarwch

**Disgrifydd 2 (Cymrawd)** Mae D2 yn addas i unigolion y mae eu hymarfer â dysgwyr yn dangos dyfnder ac ehangder, sy’n eu galluogi i ddangos tystiolaeth o bob Dimensiwn. Mae effeithiolrwydd ymarfer mewn addysgu a/neu gefnogi dysgu yn cael ei arddangos drwy dystiolaeth o:

* **D2.1** defnydd o bob un o’r pum Gwerth Proffesiynol
* **D2.2** cymhwyso pob un o’r pum math o Wybodaeth Graidd
* **D2.3** ymarfer effeithiol a chynhwysol ym mhob un o’r pum Maes Gweithgarwch

**Disgrifydd 3 (Uwch Gymrawd)** Mae D3 yn addas i unigolion y mae eu dealltwriaeth gynhwysfawr a’u hymarfer effeithiol yn sail i’w galluogi i arwain neu ddylanwadu ar y sawl sy’n addysgu a/neu’n cefnogi dysgu o safon uchel. Mae unigolion yn gallu dangos tystiolaeth o:

* **D3.1** cofnod parhaus o arwain neu ddylanwadu ar ymarfer y rhai sy’n addysgu a/neu’n cefnogi dysgu o safon uchel
* **D3.2** ymarfer sy’n effeithiol, cynhwysol ac sy’n integreiddio pob Dimensiwn
* **D3.3** ymarfer sy’n ymestyn ymhell y tu hwnt i addysgu uniongyrchol a/neu gefnogaeth uniongyrchol i ddysgu

**Disgrifydd 4 (Prif Gymrawd)** Mae D4 yn addas ar gyfer unigolion profiadol iawn y mae eu hymarfer yn cynnwys cofnod parhaus o effeithiolrwydd mewn arweinyddiaeth strategol mewn dysgu o safon uchel. Mae eu heffaith yn sylweddol. Mae unigolion yn gallu dangos:

* **D4.1** arweinyddiaeth strategol barhaus ac effeithiol mewn ymarfer addysg uwch, gydag effaith sylweddol ar ddysgu o safon uchel: o fewn a thu hwnt i sefydliad, neu ar draws disgyblaeth neu broffesiwn
* **D4.2** datblygu a gweithredu strategaethau, neu bolisïau, neu weithdrefnau, neu fentrau effeithiol a chynhwysol i wella ymarfer a chanlyniadau i ddysgwyr
* **D4.3** ymrwymiad gweithredol i, ac integreiddio’r holl ddimensiynau mewn arweinyddiaeth strategol ymarfer academaidd neu broffesiynol

## Dimensiynau

**Gwerthoedd Proffesiynol**: Yn eich cyd-destun, dangoswch sut ydych yn:

* **GP1** parchu dysgwyr unigol a grwpiau amrywiol o ddysgwyr
* **GP2** hybu ymgysylltu mewn dysgu a chyfleoedd cyfartal i bawb i gyrraedd eu potensial
* **GP3** defnyddio ysgolheictod, neu ymchwil, neu ddysgu proffesiynol, neu ddulliau eraill sydd wedi’u seilio ar dystiolaeth fel sail i ymarfer effeithiol
* **GP4** ymateb i’r cyd-destun ehangach y mae addysg uwch yn gweithredu ynddo, gan gydnabod y goblygiadau i ymarfer
* **GP5** cydweithio ag eraill i wella ymarfer

**Gwybodaeth Graidd:** Yn eich cyd-destun chi, cymhwyso gwybodaeth am:

* **GG1** sut mae dysgwyr yn dysgu, yn gyffredinol ac mewn pynciau penodol
* **GG2** dulliau o addysgu a/neu gefnogi dysgu, sy’n briodol i bynciau a lefelau astudio
* **GG3** gwerthuso beirniadol fel sail i ymarfer effeithiol
* **GG4** defnydd priodol o dechnoleg ddigidol a/neu dechnolegau eraill, ac adnoddau i ddysgu
* **GG5** gofynion ar gyfer sicrhau ansawdd a gwella, a’u goblygiadau i ymarfer

**Meysydd Gweithgarwch**: Yn eich cyd-destun, dangoswch eich bod yn:

* **MG1** dylunio a chynllunio gweithgarwch a/neu raglenni dysgu
* **MG2** addysgu a/neu gefnogi dysgu drwy ddulliau ac amgylcheddau priodol
* **MG3** asesu a rhoi adborth ar ddysgu
* **MG4** cefnogi ac arwain dysgwyr
* **MG5** gwella ymarfer drwy eich datblygiad proffesiynol parhaus eich hun

Sylwch fod Disgrifyddion D1 a D2 yn gofyn i ymgeiswyr ddangos 'ymarfer effeithiol a chynhwysol' yn y Meysydd Gweithgarwch. Mae D3 yn gofyn i ymgeiswyr ddangos 'ymarfer sy'n effeithiol, cynhwysol ac sy'n integreiddio pob Dimensiwn'.

## Manteision ennill Cymrodoriaeth

Trwy ennill un o bedair categori y Gymrodoriaeth yn Advance HE, rydych yn cael cymhwyster y gallwch ei ddefnyddio i symud eich gyrfa addysg uwch yn ei blaen. Mae'r gymrodoriaeth yn arwydd gwerthfawr o gydnabyddiaeth broffesiynol sy'n cael ei chydnabod yn rhyngwladol ac yn tystio i'ch ymrwymiad chi i ansawdd addysgu a chynorthwyo dysgu.

Mae pob llwybr at gymrodoriaeth yn cynnwys proses fyfyrgar sy'n eich cynorthwyo i weld y cryfderau yn eich arfer a'ch sgiliau y gellir eu datblygu ymhellach. Mae DPP ac ysgolheictod addysgiadol hefyd yn nodweddion allweddol ar bob categori o'r gymrodoriaeth. Mae hyn yn sicrhau bod eich ymarfer wedi ei sefydlu'n gadarn mewn theori ac arfer pedagogaidd. Fel y dywed Advance HE ar eu gwefan:

Trwy alinio eich ymarfer â'r FfSP rydych yn dangos eich bod yn ymrwymo i wella ansawdd eich addysgu a'r cymorth a rowch i ddysgu er mwyn gwella profiad dysgu eich myfyrwyr.

Ar lefel sefydliadol mae'r fframwaith hwn, a gydnabyddir yn fyd-eang, ar gyfer meincnodi llwyddiant yn rhoi tystiolaeth allanol bod y brifysgol yn ymrwymedig i wella profiad y myfyrwyr, a bod ein haddysgu yn cyrraedd safonau cydnabyddedig o ran rhagoriaeth ac arfer da.

# Pa gategori ddylech chi ymgeisio amdano?

Mae'r Disgrifwyr yn cwmpasu'r holl swyddogaethau dysgu a chynorthwyo dysgu mewn addysg uwch. Wrth ddewis y Disgrifydd neu'r lefel iawn i chi, ystyriwch y math o weithgareddau rydych yn rhan ohonynt. Weithiau bydd hyn yn gysylltiedig â’ch swydd, ond dylech hefyd feddwl am yr amrywiaeth o waith rydych chi'n ei wneud. I ddechrau, edrychwch ar y disgrifiadau a'r sefyllfaoedd posibl i bob Disgrifydd er mwyn penderfynu pa gategori sy'n addas i chi.

Gallwch hefyd ddefnyddio'r [Offeryn Categori Cymrodoriaeth](https://www.advance-he.ac.uk/form/fellowship-decision-tool-2023) a ddarperir gan Advance HE i'ch helpu (sylwer fod hwn yn cael ei ddarparu gan Advance HE ac nid yw ar gael yn Gymraeg ar hyn o bryd).

Yna, darllenwch yr adran ynglŷn â pharatoi a chyflwyno eich cais.

## D1 Cymrawd Cyswllt

Mae’r categori hwn wedi ei fwriadu ar gyfer staff a chanddynt swyddogaethau addysgu a/neu gynorthwyo dysgu sy’n canolbwyntio ar y defnydd priodol o’r Gwerthoedd Proffesiynol (o leiaf GP1 a GP3). Disgwylir i chi gyflwyno Gwybodaeth Graidd briodol (o leiaf GG1, GG2 a GG3). Rhaid i chi ddangos ymarfer effeithiol a chynhwysol mewn o leiaf ddau o'r pum Maes Gweithgarwch. Efallai eich bod yn cyflawni eich swyddogaeth gyda chymorth athrawon neu fentoriaid mwy profiadol. Mae gan bob Disgrifydd awgrymiadau am y math o swyddi nodweddiadol sy'n cael eu cwmpasu gan y disgrifydd hwnnw. Enghraifft o swyddogaeth D1 yw ymchwilydd ar ddechrau gyrfa sy'n ymgymryd â rhai cyfrifoldebau addysgu.

Mae'r sefyllfaoedd posib isod yn rhoi enghreifftiau o swyddogaethau a allai fod yn addas i Gymrodoriaeth Gyswllt D1.

**D1 Sefyllfa 1:** Mae Sam yn Ddarllenydd mewn adran academaidd. Mae nhw’n treulio'r rhan fwyaf o'u hamser yn gwneud gwaith ymchwil ond hefyd yn arolygu nifer o fyfyrwyr PhD. Maent yn gallu dangos eu defnydd o GP1 a GP3. Gallant roi tystiolaeth o ymarfer effeithiol a chynhwysol mewn dau Faes Gweithgarwch trwy ei gwaith yn arolygu ymchwil. Mae nhw’n awyddus i ddatblygu eu sgiliau fel arolygydd ymhellach er mwyn cynorthwyo’u myfyrwyr i gyflawni eu haddewid, felly mae nhw’n cymryd rhan mewn DPP yng nghyswllt ei gwaith fel arolygydd myfyrwyr uwchraddedig. Mae ganddynt sail gadarn sy’n dangos tystiolaeth o roi dimensiynau Gwybodaeth Greiddiol GG1, GG2 a GG3 ar waith.

**D1 Sefyllfa 2:** Myfyriwr ymchwil uwchraddedig yw Adil sy'n awyddus i fod yn ddarlithydd yn y dyfodol. Gofynnwyd iddo gyfrannu i'r gwaith addysgu yn ei adran. Er nad yw'n cynllunio asesiadau, y mae'n cynorthwyo i farcio. Yn yr un modd, nid yw'n cynllunio'r gwaith dysgu cyffredinol ar y modiwl, ond mae'n arwain sesiynau seminar o fewn i fframwaith gosodedig y model. Mae’n defnyddio Gwerthoedd Proffesiynol GP1 a GP3. Mae’n cymryd rhan mewn DPP sy'n berthnasol i ddysgu ac addysgu, ac yn gallu dangos tystiolaeth o Wybodaeth Graidd GG1, GG2 a GG3.

## D2 Cymrawd

Mae'r categori hwn wedi ei fwriadu i staff a chanddynt swyddogaeth(au) addysgu a chynorthwyo dysgu mwy parhaol sy'n cwmpasu'r holl Feysydd Gweithgaredd, yr Wybodaeth Greiddiol, a'r Gwerthoedd Proffesiynol.

**D2 Sefyllfa 1:** Mae Dewi wedi bod yn Ddarlithydd ers tair blynedd. Yn ystod y cyfnod hwnnw, mae wedi newid ei ddulliau addysgu er mwyn ymgorffori mwy o ddysgu trwy brofiad. Wrth wneud hyn, mae wedi alinio canlyniadau'r dysgu a'r asesu i adlewyrchu'r sgiliau cyflogadwyedd y bydd y myfyrwyr eu hangen yn y gweithle. Cynlluniodd y presenoldeb Blackboard ar gyfer ei fodiwlau i annog rhyngweithio ac arbrofi. Yn y broses, fe ymchwiliodd i weithiau pedagogaidd ac ymgymryd â DPP i wneud yn sicr bod y newidiadau a wnaeth wedi'u seilio ar dystiolaeth gadarn ac arfer da sefydledig.

**D2 Sefyllfa 2:** Mae Catrin wedi gweithio yn y Gwasanaeth Gyrfaoedd ers pum mlynedd. Mae hi'n gweithio gyda myfyrwyr yn unigol ac mewn grwpiau i'w hannog i ddatblygu eu sgiliau i'w gwneud eu hunain yn fwy cyflogadwy. Mae hi a'i chydweithwyr wedi datblygu deunydd hyfforddi ar-lein i gynorthwyo myfyrwyr i ddatblygu ymwybyddiaeth o hunaniaeth broffesiynol a nodi'r sgiliau y byddant eu hangen i lwyddo i gael swydd. Mae sgiliau myfyrwyr yn cael eu hasesu a rhoddir adborth iddynt ar-lein a hefyd trwy gyfarfodydd ymgynghori unigol. Mae hi'n creu amgylchedd diogel lle gall myfyrwyr ymarfer sgiliau cyfweliad. I sicrhau bod ei gwybodaeth yn gwbl gyfoes, mae hi'n mynd yn rheolaidd i weithdai ynglŷn â dysgu ac addysgu, gan gymhwyso'r gwersi a ddysgir o'r DPP i'r hyn y mae'n ei wneud wrth gynghori myfyrwyr trwy'r Gwasanaeth Gyrfaoedd.

## D3 Uwch Gymrawd

Mae'r categori hwn yn cyflwyno dimensiwn o arweinyddiaeth addysgiadol gref (nad yw o angenrheidrwydd yn rheolaethol). Ar y categori hwn canolbwyntir yn bennaf ar effaith eich ymarfer ar waith addysgu pobl eraill.

**D3 Sefyllfa 1:** Swyddogaeth Alex yw cynorthwyo staff i ddatblygu sgiliau academaidd myfyrwyr. Yn ôl athroniaeth Alex, dim ond pan fo sgiliau academaidd yn bwrpasol ac wedi'u hymgorffori o fewn elfennau eraill astudio y maent yn ystyrlon i fyfyrwyr. Yn eu cais am statws Uwch Gymrawd, gallant ddefnyddio enghreifftiau o weithio gyda thimau cwrs i adnabod sgiliau priodol ar gyfer y ddisgyblaeth a'r farchnad swyddi gysylltiedig, ac yna rhoi arweiniad er mwyn ymgorffori'r sgiliau hynny yn y maes llafur. Mae nhw’n mentora staff wrth drin a thrafod opsiynau fel y gallant wneud penderfyniad ar sail gwybodaeth ynglŷn â datblygu sgiliau academaidd y myfyrwyr.

**D3 Sefyllfa 2:** Bu Usha yn Uwch Ddarlithydd ers nifer o flynyddoedd. Mae hi wedi arwain timau cwrs wrth ailgynllunio modiwlau a chynlluniau astudio, sydd wedi rhoi cyfle iddi gynorthwyo ei chydweithwyr i gymhwyso dulliau cyfredol, seiliedig ar dystiolaeth ar gyfer dysgu gweithredol a rhoi adborth ffurfiannol wrth addysgu. Cafodd hefyd sawl cyfle i fentora cydweithwyr newydd yn y cyfnod hwnnw. Mae hyn wedi cynnwys arsylwi ar addysgu gan gymheiriaid a thrafodaethau lle mae hi'n cynorthwyo'r rhai y mae'n eu mentora i ddatblygu eu harferion yn unol ag egwyddorion pedagogaidd cadarn. Mae adborth gan y staff a gafodd eu mentora ganddi yn darparu tystiolaeth ar gyfer ei chais am Uwch Gymrodoriaeth.

# Paratoi a chyflwyno eich cais

Gallwch lawrlwytho'r holl ffurflenni a chyfarwyddiadau o'n mudiad Blackboard **Cynllun ARCHE / ARCHE Scheme**. Cysylltwch â'r tîm ARCHE trwy e-bostio [felstaff@aber.ac.uk](mailto:felstaff@aber.ac.uk) a rhoi gwybod inni pa categori o'r gymrodoriaeth yr hoffech ymgeisio amdano. Os nad ydych yn sicr pa gategori i wneud cais amdano, gallwn roi gwybodaeth i chi i'ch helpu i benderfynu. Gallwch hefyd ddefnyddio'r [Offeryn Categori Cymrodoriaeth](https://www.advance-he.ac.uk/form/fellowship-decision-tool-2023).

Bydd unrhyw un sy'n gwneud ymholiad am gymrodoriaeth yn cael ei ychwanegu at Fudiad Ceisiadau ARCHE yn Blackboard. Fe welwch hwn o dan eich rhestr 'Fy Mudiadau' pan fyddwch yn mewngofnodi i Blackboard.

Mae'r Mudiad Blackboard yn cynnwys adnoddau defnyddiol i'ch helpu gyda'ch cais, gan gynnwys canllawiau i'r FfSP, canllawiau i staff cymorth sydd â diddordeb ymgeisio, ac adnoddau i'r rhai sydd â diddordeb mewn gwneud cais am Uwch Gymrodoriaeth.

Byddwch hefyd yn cael eich gwahodd i sesiwn hyfforddi Ymgeiswyr ARCHE (fel arfer dau neu dri mis cyn pob dyddiad cyflwyno). Bydd dyddiadau'r sesiynau hyn hefyd yn cael eu hysbysebu ar [wefan yr UDDA](https://www.aber.ac.uk/cy/lteu/cymrodoriaethau%E2%80%99r-advance-he/) a [thudalen archebu'r cwrs](https://training.aber.ac.uk/othl/f?p=168:39:2880916970553:::::). Mae staff hefyd ar gael ar gyfer ymgynghoriadau unigol drwy gydol y flwyddyn.

Bydd pob cais yn gofyn am wahanol elfennau. Mae rhagor o fanylion am y rhain i’w gweld isod, ac mae'r rhestr wirio hon yn rhoi trosolwg byr i chi:

|  |  |  |  |
| --- | --- | --- | --- |
| **Eitem** | **Cymrawd Cyswllt  (D1)** | **Cymrawd  (D2)** | **Uwch Gymrawd  (D3)** |
| **Uchafswm nifer geiriau i'r cais** | **1500 gair** | **3000 gair** | **6000 gair** |
| Manylion personol | ✓ | ✓ | ✓ |
| Disgrifiad myfyrgar o ymarfer | 1500 gair | 3000 gair | 3000 gair |
| Dau (2) astudiaeth achos | Amherthnasol | Amherthnasol | 2 x 1500 gair |
| Rhestr Gyfeiriadaeth | ✓ | ✓ | ✓ |
| DPP a wnaed | 2-3 blynedd | 2-3 blynedd | 3-5 mlynedd |
| Cynllun DPP | ✓ | ✓ | ✓ |
| Adroddiadau arsylwi ar addysgu (ar eich addysgu eich hun) neu ddatganiadau canolwyr (defnyddiwch y ffurflenni ar gyfer canolwyr a ddarperir) | 1 arsylwad ar addysgu  **neu**  1 datganiad canolwr | 1 arsylwad ar addysgu  **ac**  1 datganiad canolwr | 2 ddatganiad canolwr |
| Datganiad o gefnogaeth gan eich Pennaeth Adran neu'ch rheolwr llinell (i'w e-bostio i [felstaff@aber.ac.uk](mailto:felstaff@aber.ac.uk)) | ✓ | ✓ | ✓ |

**Polisi ARCHE ar ddarllen ceisiadau drafft**

Os oes gennych gwestiwn penodol ynglŷn â gwneud cais am Gymrodoriaeth, mae tîm ARCHE bob amser yn hapus i helpu. Noder fodd bynnag **nad** oes modd i ni ddarllen a rhoi adborth ar ddrafft o gais cyn ei gyflwyno. Nid yw'n ymarferol i'r tîm wneud hyn i bawb, ac felly byddai'n annheg darparu'r gwasanaeth hwn i rai ymgeiswyr yn unig ac nid i eraill.

## Cymraeg a Saesneg

Ers 1 Ebrill 2018, rhaid i'r Brifysgol gydymffurfio â'r [Safonau Iaith Gymraeg](https://www.aber.ac.uk/cy/cgg/bilingual-policy/) sydd wedi disodli'r Cynllun Iaith Gymraeg. Croesewir ceisiadau yn Gymraeg neu Saesneg, yn ôl eich dewis. Caiff ceisiadau a gyflwynir yn Gymraeg eu hadolygu gan adolygwyr Cymraeg eu hiaith.

## Datganiadau canolwyr

Ar ôl ei llenwi, rhowch ddrafft o'ch ffurflen gais i'ch canolwyr, fel y gallant roi eu sylwadau arni. Mae'r ffurflen yn eu cyfarwyddo i edrych ar yr FfSP 2023 a dogfen estynedig Dimensiynau'r Fframwaith i gael manylion. Dylai'r canolwyr lenwi Ffurflen Canolwr ARCHE a'i hanfon yn ôl atoch i'w chynnwys yn eich portffolio.

Mae croeso i'ch canolwyr gysylltu â thîm ARCHE trwy e-bostio [felstaff@aber.ac.uk](mailto:felstaff@aber.ac.uk) os oes ganddynt ymholiadau.

## Datganiad o gefnogaeth yr Adran

Mewn e-bost byr (a anfonir at [felstaff@aber.ac.uk](mailto:felstaff@aber.ac.uk)) bydd eich Pennaeth Adran yn rhoi datganiad o gefnogaeth i gadarnhau bod eich Pennaeth Adran yn ymwybodol o'ch cais, ac yn ei gefnogi. Os yw eich Pennaeth Adran hefyd yn un o'ch canolwyr, nid oes angen e-bost ategol ar wahân.

## Cyfeirio at ffynonellau

Yn adran y Rhestr Gyfeiriadaeth ar y ffurflen gais, rhowch gyfeiriadaeth gyflawn ar gyfer pob ffynhonnell y cyfeirir ati unrhyw le yn y cais. Defnyddiwch ddull Harvard neu [APA](https://apastyle.apa.org/) wrth gyfeirnodi.

## Disgrifiad myfyrgar o ymarfer - pob categori

I wneud cais am unrhyw gategori o gymrodoriaeth, bydd rhaid ichi ysgrifennu disgrifiad myfyrgar o ymarfer, yn dangos sut yr ydych wedi datblygu eich ymarfer a dyfnhau eich dealltwriaeth o'r egwyddorion pedagogaidd sydd ymhlyg wrth ddysgu ac addysgu mewn addysg uwch.

Gan ddibynnu ar eich disgyblaeth neu brofiad blaenorol, efallai mai dyma'r tro cyntaf y byddwch yn ysgrifennu'r math hwn o beth. Y prif bethau i’w hystyried wrth ysgrifennu darn myfyrgar llwyddiannus ar gyfer eich cais yw:

* **Canolbwyntio ar ddatblygiad** – Dangoswch sut y mae eich dealltwriaeth a'ch ymarfer wedi newid dros amser trwy weithgareddau a seiliwyd ar dystiolaeth, megis DPP, darlleniadau mewn testunau pedagogaidd, a phrofiad. Dewiswch rai trobwyntiau allweddol i'w trafod yn fanwl.
* **Mapiwch eich disgrifiad yn erbyn yr FfSP** - Nodwch pa rannau o'r fframwaith sy'n gymwys i'ch ymarfer addysgiadol trwy gynnwys 'tagiau' i ddangos y dimensiynau perthnasol lle bo'n briodol. Gweler ein cwrs Blackboard i gael enghreifftiau.
* **Mapio yn ôl y Disgrifydd** ar gyfer y categori perthnasol - gwnewch yn siŵr bod eich cais yn cwmpasu'r holl feini prawf a restrir. Mae hyn yn arbennig o berthnasol i’r rhai sy’n gwneud cais am statws Uwch Gymrawd, y mae'n rhaid iddynt sicrhau eu bod yn mynd i'r afael â D3.1

Cofiwch na fydd dull disgrifiadol llwyr sydd ddim ond yn rhestru eich gweithgareddau heb unrhyw arwydd o fyfyrio yn pasio.

Beth felly yw ystyr myfyrio, yng nghyd-destun eich cais am gymrodoriaeth?

Gallwch ystyried mai stori eich taith ddysgu yng nghyd-destun addysgu mewn addysg uwch yw'r myfyrio. Sut mae eich athroniaeth ynglŷn ag addysgu wedi datblygu? Pa egwyddorion pedagogaidd sy'n sail i'ch athroniaeth? Disgrifiwch yr uchafbwyntiau allweddol sydd wedi dyfnhau eich dealltwriaeth a datblygu eich arfer. Gallent fod yn seiliedig ar DPP, testunau pedagogaidd, profiadau wrth addysgu, cymheiriaid yn arsylwi ar eich addysgu chi'ch hun, eich arsylwadau chi o eraill, trafodaethau ffurfiol ac anffurfiol ynglŷn â dulliau addysgu â’ch cydweithwyr neu fentor, a mwy.

Beth oedd eich tybiaethau a'ch gwybodaeth yn flaenorol? Ym mha ffyrdd a pham y bu iddynt newid? A fu unrhyw 'ddigwyddiadau pwysig' a heriodd eich tybiaethau a'ch arwain i newid eich model meddyliol am y ffordd y mae addysgu'n gweithio? Fe welwch drafodaethau defnyddiol mewn erthyglau gan Chris Argyris ynglŷn â dysgu dolen-ddwbl, sef proses lle caiff modelau meddyliol eu herio a'u hailstrwythuro. Mae'r broses o ddatod eich tybiaethau eich hun a'u herio, yn seiliedig ar dystiolaeth, yn ganolog i'r math hwn o fyfyrio.

Mae datblygiad eich ymarfer addysgiadol yn broses barhaus. Yn eich disgrifiad myfyrgar, dylech gynnwys peth trafod o'r hyn yr hoffech ei wneud yn y dyfodol.

Gallwch drefnu'r disgrifiad fel y mynnoch, ond cofiwch eich bod **yn rhoi digon o dystiolaeth** ac yn cynnwys pob pwynt bwled ar y ffurflen gais ar gyfer eich categori chi.

**Rydym yn eich annog yn gryf i dagio eich disgrifiad myfyrgar i ddimensiynau'r fframwaith FfSP os ydynt yn gymwys.** Gweler ein mudiad Blackboard i gael dyfyniadau o geisiadau llwyddiannus sy'n dangos sut i wneud y math hwn o dagio. Rydym yn eich annog i ddod i'n sesiwn hyfforddi ARCHE, lle byddwn yn gweithio trwy ddetholiadau o geisiadau llwyddiannus, i ddangos sut i fapio neu 'dagio' eich disgrifiad yn erbyn dimensiynau'r FfSP. Mae'r detholiad isod yn dangos sut i dagio eich cyfrif:

Wrth fyfyrio ar fy null addysgu, pan ddechreuais ddarlithio am y tro cyntaf, roeddwn i'n defnyddio sgript a thrwy arsylwi gan gymheiriaid cefais fy annog i dorri'n rhydd o hynny. **(GG2, MG5)** Eleni yw'r flwyddyn gyntaf i mi ddefnyddio sleidiau i fod yn ganllaw yn unig ac mae hynny wedi bod yn brofiad gwerthfawr a rhyddhaol, sydd wedi caniatáu i mi ymwneud a rhyngweithio'n agosach â'r myfyrwyr, a thrwy hynny wella'r profiad myfyriwr.

Mae cyfarwyddiadau penodol i bob lefel i'w gweld yn yr adrannau isod.

## Gwneud cais am D1 Cymrawd Cyswllt

I wneud cais i fod yn Gymrawd Cyswllt, rhaid i chi ddarparu'r ffurflen gais wedi'i llenwi a **naill** **ai** adroddiad o un arsylwad ar eich addysgu **neu** un datganiad canolwr gan ddefnyddio'r ffurflen a ddarperir. Mae'r ffurflen gais yn cynnwys Disgrifiad Myfyrgar o Ymarfer, rhestr o DPP a wnaed ac a gynlluniwyd, a rhestr gyfeirnodi.

**Arsylwadau ar addysgu: Os ydych yn cynnwys arsylwi ar addysgu fel rhan o'ch cais,** trefnwch un arsylwad addysgu lle mae cydweithiwr yn arsylwi ar eich addysgu ac yn rhoi adborth.Er cyfleustra ichi, rydym wedi darparu ffurflen yn y llawlyfr hwn ac ar wefan ARCHE yn Blackboard. Os yw eich adran yn defnyddio ffurflen wahanol ar gyfer arsylwi ar addysgu, gallwch ddefnyddio honno neu ffurflen arsylwi ar addysgu AUMA, fel y mynnoch.

Yn y cais, mae’r ymateb myfyrgar i'r arsylwad yn rhan o'r Disgrifiad Myfyrgar o Ymarfer. Uwchlwythwch y ffurflen arsylwi ar addysgu gwreiddiol trwy Blackboard ai gynnwys yn ddeunydd atodol i roi tystiolaeth gefndirol i'ch myfyrdod.

**Disgrifiad myfyrgar o ymarfer:** Ysgrifennwch ddisgrifiad myfyrgar o ymarfer sy'n berthnasol i ddysgu ac addysgu ar lefel addysg uwch, yn cwmpasu'r 2-3 blynedd ddiwethaf. Dywedwch sut yr ydych wedi datblygu eich ymarfer addysgu neu addysgiadol ar lefel Addysg Uwch. Cyfeiriwch at y dimensiynau ymarfer perthnasol gogyfer â phob enghraifft, gan wneud yn sicr eich bod yn cwmpasu'r dimensiynau FfSP canlynol: **Gwerthoedd Proffesiynol priodol gan gynnwys o leiaf GP1 A GP3, rhoi Gwybodaeth Graidd ar waith mewn modd priodol gan gynnwys o leiaf GG1, GG2 a GG3 ac ymarfer effeithiol a chynhwysol mewn o leiaf ddau o'r pum Maes Gweithgarwch.**

Defnyddiwch gyfeiriadau yn y testun, a rhestrwch y gyfeiriadaeth gyflawn yn Adran 4 o dan y **Rhestr Gyfeiriadaeth**.

Yn y Disgrifiad Myfyrgar o Ymarfer, rhaid ichi wneud y canlynol:

* Os ydych wedi dewis defnyddio arsylwad ar addysgu, myfyriwch ar adborth a gawsoch o arsylwad ar eich ymarfer addysgu/addysgiadol (uwchlwythwch y ffurflen arsylwi gan ddangos adborth yr arsylwr yn y ddolen gyflwyno Datganiad Canolwr a Dogfennau Atodol yn Blackboard) (D1.3)
* Myfyriwch yn feirniadol ar y ffordd y mae eich athroniaeth addysgu wedi datblygu, gan gyfeirio'n benodol at werthoedd proffesiynol (D1.1, D1.2)
* Dangoswch ymarfer effeithiol a chynhwysol yn eich addysgu / cynorthwyo dysgu
* (D1.3)
* Cyfeiriwch at destunau pedagogaidd a dangoswch sut y maent wedi bwydo i'ch arfer (D1.1)
* Myfyriwch ar sesiynau DPP allweddol a gymeroch a dangoswch sut y maent wedi dylanwadu ar eich arfer (D1.1)

## Gwneud cais am D2 Cymrawd

I wneud cais i fod yn Gymrawd, rhaid i chi gyflwyno'r ffurflen gais, adroddiad o un arsylwad o'ch addysgu, ac un datganiad canolwr gan ddefnyddio'r ffurflenni a ddarperir. Mae'r ffurflen gais yn cynnwys Disgrifiad Myfyrgar o Ymarfer, rhestr o DPP a wnaed ac a gynlluniwyd, a rhestr gyfeirnodi.

**Arsylwadau ar addysgu:** Rhaid ichi drefnu un arsylwad lle bydd cydweithiwr yn arsylwi ar eich addysgu ac yn rhoi adborth. Er cyfleustra ichi, rydym wedi darparu ffurflen yn y llawlyfr hwn ac ar wefan ARCHE ar Blackboard. Os yw eich adran yn defnyddio ffurflen wahanol ar gyfer arsylwi ar addysgu, gallwch ddefnyddio honno neu ffurflen arsylwi ar addysgu AUMA, fel y mynnoch.

Mae ymateb myfyrgar i'r arsylwad yn rhan o'r Disgrifiad Myfyrgar ar Ymarfer yn y cais. Llwythwch y ffurflenni arsylwi ar addysgu gwreiddiol trwy Blackboard yn ddeunydd atodol i roi tystiolaeth gefndirol i'ch myfyrio.

**Disgrifiad myfyrgar o ymarfer:** Ysgrifennwch ddisgrifiad myfyrgar o ymarfer sy'n berthnasol i ddysgu ac addysgu ar lefel addysg uwch, yn cwmpasu'r 2-3 blynedd ddiwethaf. Dywedwch wrthym sut yr ydych wedi datblygu eich ymarfer addysgu neu addysgiadol ar lefel Addysg Uwch. Cyfeiriwch at y dimensiynau ymarfer perthnasol i bob enghraifft, **gan wneud yn sicr eich bod yn cwmpasu'r 15 o ddimensiynau FfSP (Gwerthoedd Proffesiynol, Gwybodaeth Greiddiol, a Meysydd Gweithgaredd)**.

Defnyddiwch gyfeiriadau yn y testun, a rhestrwch y gyfeiriadaeth gyflawn yn Adran 4 o dan y **Rhestr Gyfeiriadaeth**.

Yn y Disgrifiad Myfyrgar o Ymarfer, rhaid ichi wneud y canlynol:

* Myfyriwch ar adborth o ddau arsylwad ar eich ymarfer addysgu/addysgiadol (llwythwch y ffurflenni arsylwi yn dangos adborth yr arsylwyr i'r adran Llythyrau Canolwyr a Dogfennau Atodol yn Blackboard) (D2.1)
* Cyflwynwch ddisgrifiad myfyrgar beirniadol ar y ffordd mae eich athroniaeth addysgu wedi datblygu, gan gyfeirio'n benodol at werthoedd proffesiynol (D2.1, D2.2)
* Dangoswch ymarfer effeithiol a chynhwysol yn eich addysgu / cynorthwyo dysgu (D2.3)
* Cyfeiriwch at destunau pedagogaidd a dangoswch sut y maent wedi bwydo i'ch ymarfer (D2.1)
* Myfyriwch ar sesiynau DPP allweddol a wnaethoch a dangoswch sut y maent wedi dylanwadu ar eich ymarfer (D2.1)

## Gwneud cais am D3 Uwch Gymrawd

I wneud cais i fod yn Uwch Gymrawd, rhaid i chi gyflwyno'r ffurflen gais, a dau ddatganiad canolwr ar y ffurflenni a ddarparwyd. Mae'r ffurflen gais yn cynnwys Disgrifiad Myfyrgar o Ymarfer, dwy astudiaeth achos, rhestr o DPP a wnaed ac a gynlluniwyd, a rhestr gyfeiriadaeth. **Yn achos Uwch Gymrawd, rhaid rhoi tystiolaeth o ddisgrifydd 3.1 trwy'r cais yn gyfan gwbl:**

3.1 cofnod parhaus o arwain neu ddylanwadu ar ymarfer y rhai sy'n addysgu a/neu'n cefnogi dysgu o ansawdd uchel.

**Disgrifiad adfyfyriol o ymarfer**: Ysgrifennwch ddisgrifiad myfyriol o ymarfer sy'n berthnasol i ddysgu ac addysgu ar lefel addysg uwch, yn cwmpasu'r 3-5 mlynedd diwethaf. Cyfeiriwch at y dimensiynau ymarfer perthnasol ar gyfer pob enghraifft, **gan wneud yn siŵr eich bod yn cwmpasu'r 15 dimensiwn FfSP (Gwerthoedd Proffesiynol, Gwybodaeth Graidd a Meysydd Gweithgarwch).**

Esboniwch eich ymagwedd tuag at fentora cydweithwyr ac arwain newid mewn addysgu. Rhaid cynnwys eich myfyrdod ynglŷn â'ch ymarfer a sut y barnoch ei effeithlonrwydd. Defnyddiwch gyfeiriadau yn y testun, a rhestrwch y gyfeiriadaeth gyflawn yn Adran 4 o dan y **Rhestr Gyfeiriadaeth**.

Yn yr adran hon, rhaid ichi wneud y canlynol:

* Darparu tystiolaeth o'ch effaith chi ar arfer addysgu pobl eraill (D3.1, D.3.3)
* Rhoi disgrifiad myfyrgar beirniadol ar y ffordd mae eich athroniaeth addysgu wedi datblygu (D3.2, D3.3)
* Dangos eich defnydd o arferion dysgu ac addysgu effeithiol (D3.2)
* Cyfeirio at destunau pedagogaidd a dangos sut y maent wedi bwydo i'ch arfer (D3.2. D2.3)
* Myfyrio ar sesiynau DPP allweddol a gymeroch a dangos sut y maent wedi dylanwadu ar eich arfer (D3.2)

**Astudiaethau achos** Ar gyfer eich astudiaethau achos, dewiswch ddau weithgaredd neu faes gwahanol o'ch ymarfer a rhowch ddisgrifiad trylwyr o'r ffordd y cawsoch effaith ar ymarfer addysgu eraill. Rhaid cynnwys tystiolaeth ategol, e.e. sylwadau gan gydweithwyr yr ydych naill ai wedi'u mentora neu eu cefnogi mewn timau cwrs. **Dylai pob astudiaeth achos ddangos tystiolaeth o D3.1 a D3.3** yn ogystal ag elfennau eraill cymwys o ddisgrifydd 3. Yn yr un modd ag ar gyfer y Disgrifiad Myfyrgar o Ymarfer, defnyddiwch gyfeiriadaeth yn y testun, a chynnwys y gyfeiriadaeth gyflawn yn Adran 4 o dan y **Rhestr Gyfeiriadaeth**.

Nid oes fformat pendant wedi'i osod ar gyfer eich astudiaethau achos. Mae trafod ar gwestiynau megis 'Beth ddysgais i?' a 'Ble nesaf?' yn ffordd dda i ddangos myfyrio. Cafodd yr adrannau canlynol eu defnyddio mewn ceisiadau llwyddiannus, a gallent fod yn fan cychwyn defnyddiol:

* Beth wnaethoch chi?
* Pam wnaethoch chi hyn? (beth a’i ysgogodd?)
* Sut wnaethoch chi hyn? (cofiwch gynnwys tystiolaeth)?
* Beth fu effaith hyn?
* Beth ddysgoch chi?
* Beth fyddwch chi’n ei wneud nesaf?

# Cyflwyno eich cais

Chwe wythnos cyn pob dyddiad cyflwyno, bydd Tîm ARCHE yn anfon e-bost atoch i ofyn a ydych yn bwriadu cyflwyno erbyn y dyddiad cau. Atebwch yr e-bost hwn, hyd yn oed os nad ydych yn mynd i gyflwyno, gan ei fod yn ein helpu i gynllunio faint o adolygwyr sydd eu hangen arnom.

Caiff eich cais ei gyflwyno drwy Blackboard gan ddefnyddio Turnitin a Blackboard Assignment. Rhaid i'ch cyflwyniad fod yn waith a wnaethoch chi’ch hun, gan nodi a chynnwys cyfeiriadau lle bo hynny'n briodol (gweler Cyfeirio at Ffynonellau uchod). Caiff Adroddiadau Gwreiddioldeb Turnitin eu cynhyrchu ar gyfer pob darn a gyflwynir.

Os nad ydych yn sicr sut i gyflwyno ar-lein, edrychwch ar y canllawiau ar [Turnitin](https://faqs.aber.ac.uk/index.php?id=9176) a [Blackboard Assignment](https://faqs.aber.ac.uk/index.php?id=2601).

Mae i bob cyflwyniad amser a dyddiad cau ac mae'n ofynnol i chi gyflwyno'ch cais erbyn yr amser hwn. Bydd y ddolen gyflwyno ar gael chwe wythnos cyn pob dyddiad cau.

Wrth gyflwyno, mae tair prif elfen:

* **Prif gais –** Llwythwch y brif ffurflen gais drwy ddolen Prif Gais Turnitin yn y Mudiad Blackboard.
* **Deunydd Ategol** - Llwythwch y deunydd ategol, er enghraifft ffurflenni arsylwi ar addysgu a datganiadau canolwyr, trwy'r ddolen Datganiad Canolwyr a Dogfennau Atodol yn Blackboard Assignment yn y Mudiad Blackboard.
* **Datganiad adrannol o gefnogaeth** - Gofynnwch i'ch pennaeth adran neu reolwr llinell e-bostio eu datganiad o gefnogaeth yn uniongyrchol at [**felstaff@aber.ac.uk**](mailto:felstaff@aber.ac.uk).

# Y drefn adolygu a phenderfynu

Mae nifer o gamau i'r drefn adolygu a phenderfynu. Fel arfer bydd angen tua 10 neu 11 wythnos o ddyddiad cau cyflwyno’r ceisiadau hyd yr anfonir y canlyniadau atoch.

1. **Cyflwyno -** Byddwch yn cyflwyno eich ffurflen gais a'r holl ddeunyddiau ategol drwy Blackboard.
2. **Adolygu** – Bydd tîm ARCHE yn anfon y deunydd ymlaen at adolygwyr hyfforddedig a phrofiadol. Anfonir pob cais at ddau adolygydd. Mae’r holl adolygwyr yn Gymrodorion, o leiaf. Mae pob cais am statws Uwch Gymrawd yn cael ei adolygu gan un sydd eisoes yn Uwch Gymrawd. Mae'r adolygwyr yn cloriannu eich cais yn erbyn Disgrifwyr FfSP ar bob categori perthnasol o'r gymrodoriaeth. Yn achos Cymrawd Uwch, maent yn talu sylw arbennig i ba mor dda y mae disgrifydd 3.1 yn cael ei ddangos trwy'r cais cyfan. Yn gyntaf, maent yn cloriannu eich cais yn unigol, ac yna'n trafod eu canfyddiadau ar y cyd ar ffurflen Adolygu gyfun gan roi adborth a sgôr i bob disgrifydd, yn ogystal â phenderfyniad i Dderbyn neu Atgyfeirio eich cais. Gweler yr adrannau ynglŷn â Meini Prawf isod i gael y manylion.
3. **Panel** –Wedyn, mae tîm ARCHE yn anfon sampl o’r ffurflenni adolygu ar y cyd, ynghyd â holl ddeunydd y cais, ymlaen i aelodau'r panel ARCHE. Mae'r panel yn cyfarfod a thrafod pob cais er mwyn gwneud penderfyniad terfynol. Mae'r panel yn dilyn yr un prosesau â bwrdd arholi'r brifysgol. Rôl yr arholwr allanol yw sicrhau bod gweithdrefnau ansawdd yn cael eu dilyn yn gywir.
4. **Adborth a chanlyniadau** – Pan fydd y Panel wedi cymeradwyo'r penderfyniad, mae tîm ARCHE yn gwneud y ffurflenni Adolygu yn ddienw a'u llwytho ar y cwrs Blackboard lle gallwch chi eu lawrlwytho a darllen yr adborth a'r sgoriau. Mae'r tîm yn cysylltu â phob ymgeisydd i roi'r canlyniad ac i ddangos ymhle y gellir gweld yr adborth. Yn achos ceisiadau sydd wedi'u hatgyfeirio, mae'r tîm yn rhoi cyfarwyddiadau manwl ynglŷn ag ailymgeisio'n llwyddiannus, yn seiliedig ar sylwadau’r adolygwyr a'r panel.
5. **Dyfarnu Cymrodoriaeth** –Ar ôl i'r panel gytuno ar y penderfyniadau, mae tîm ARCHE yn rhoi manylion yr holl geisiadau llwyddiannus ar gronfa-ddata Advance HE. Mae cofnodion y panel yn cael eu hadrodd i'r Pwyllgor Gwella Academaidd. Dim ond ymgeiswyr llwyddiannus sy'n cael eu henwi yn yr adroddiadau i Advance HE a chofnodion y Pwyllgor Gwella Academaidd.
6. **Derbyn eich tystysgrif** - Pan fyddant wedi prosesu eich manylion, mae Advance HE yn cysylltu â'r holl ymgeiswyr llwyddiannus yn uniongyrchol i roi cyfarwyddiadau ynglŷn â lawrlwytho eich tystysgrif oddi ar eu gwefan.

## Meini prawf D1 Cymrawd Cyswllt

Bydd adolygwyr D1 - Cymrawd Cyswllt yn cloriannu eich cais ar sail disgrifwyr y categori hwn.

Mae D1 yn addas i unigolion y mae eu hymarfer yn eu galluogi i ddangos tystiolaeth o rai Dimensiynau. Effeithiolrwydd ymarfer mewn addysgu a/neu gynorthwyo dysgu yn cael ei ddangos drwy dystiolaeth o:

* **D1.1** defnydd o Werthoedd Proffesiynol priodol, gan gynnwys o leiaf GP1 a GP3
* **D1.2** cymhwyso Gwybodaeth Graidd briodol, gan gynnwys o leiaf GG1, GG2 a GG3
* **D1.3** ymarfer effeithiol a chynhwysol mewn o leiaf ddau o’r pum Maes Gweithgarwch

Byddant hefyd yn sicrhau eich bod wedi cyflawni holl elfennau hanfodol y drefn o wneud cais:

* Os cyflwynir geirda, a yw'r canolwr yn cadarnhau'n gyffredinol y disgrifiad a roddwyd gan yr ymgeisydd?
* Os cyflwynir arsylwad ar addysgu, a yw'r ymgeisydd wedi myfyrio ar adborth a gafwyd o arsylwad a wnaed ar ei ymarfer addysgu/addysgiadol?
* A yw'r ymgeisydd wedi darparu'r ffurflen arsylwi ar addysgu o'r arsylwad uchod, yn dangos adborth yr arsylwr?
* A ydynt wedi dangos effeithiolrwydd ymarfer trwy ddefnyddio Gwerthoedd Proffesiynol priodol, gan gynnwys o leiaf GP1 a GP3?
* A ydynt wedi dangos eu bod wedi rhoi Gwybodaeth Graidd briodol ar waith, gan gynnwys o leiaf GG1, GG2 a GG3?
* A ydynt wedi darparu digon o dystiolaeth o'u hymarfer effeithiol a chynhwysol mewn o leiaf ddau Faes Gweithgaredd?
* A ydynt wedi cyfeirio at destunau pedagogaidd i ddangos sut y maent wedi bwydo i'w harfer?
* A ydynt wedi myfyrio ar sesiynau DPP allweddol i ddangos sut y maent wedi dylanwadu ar eu harfer?
* A yw'r gweithgareddau a'r sesiynau DPP a drafodir yn y cais yn dod yn bennaf o'r cyfnod priodol (3 blynedd ddiwethaf ar gyfer D1)?

## Meini prawf D2 - Cymrawd

Bydd adolygwyr D2 - Cymrawd yn cloriannu eich cais ar sail disgrifwyr y categori hwn.

Mae D2 yn addas i unigolion y mae eu hymarfer â dysgwyr yn dangos dyfnder ac ehangder, sy’n eu galluogi i ddangos tystiolaeth o bob Dimensiwn. Mae effeithiolrwydd ymarfer mewn addysgu a/neu gefnogi dysgu yn cael ei arddangos drwy dystiolaeth o:

* **D2.1** defnydd o bob un o’r pum Gwerth Proffesiynol
* **D2.2** cymhwyso pob un o’r pum math o Wybodaeth Graidd
* **D2.3** ymarfer effeithiol a chynhwysol ym mhob un o’r pum Maes Gweithgarwch

Byddant hefyd yn sicrhau eich bod wedi cyflawni holl elfennau hanfodol y drefn o wneud cais:

* A yw'r canolwyr yn cadarnhau'n gyffredinol y disgrifiad a roddwyd gan yr ymgeisydd?
* A yw'r ymgeisydd wedi myfyrio ar adborth a gafwyd o arsylwad ar eu hymarfer addysgu/addysgiadol?
* A yw'r ymgeisydd wedi darparu ffurflen arsylwi ar addysgu yr arsylwad uchod, yn dangos adborth yr arsylwr?
* A ydynt wedi darparu digon o dystiolaeth o ddefnyddio’r pum Gwerth Proffesiynol?
* A ydynt wedi darparu digon o dystiolaeth o roi pob un o'r pum math o Wybodaeth Graidd ar waith?
* A ydynt wedi darparu digon o dystiolaeth o'u hymarfer effeithiol a chynhwysol yn y pum Maes Gweithgaredd?
* A ydynt wedi cyfeirio at destunau pedagogaidd i ddangos sut y maent wedi bwydo i'w hymarfer?
* A ydynt wedi myfyrio ar sesiynau DPP allweddol i ddangos sut y maent wedi dylanwadu ar eu hymarfer?
* A yw'r gweithgareddau a'r sesiynau DPP a drafodir yn y cais yn dod yn bennaf o'r cyfnod priodol (y 3 blynedd ddiwethaf ar gyfer D2)?

## Meini prawf D3 Uwch Gymrawd

Bydd adolygwyr D3 - Uwch Gymrawd yn cloriannu eich cais ar sail disgrifwyr y categori hwn.

Mae D3 yn addas i unigolion y mae eu dealltwriaeth gynhwysfawr a’u hymarfer effeithiol yn sail i’w galluogi i arwain neu ddylanwadu ar y sawl sy’n addysgu a/neu’n cefnogi dysgu o safon uchel. Mae unigolion yn gallu dangos tystiolaeth o:

* **D3.1** cofnod parhaus o arwain neu ddylanwadu ar ymarfer y rhai sy’n addysgu a/neu’n cefnogi dysgu o safon uchel
* **D3.2** ymarfer sy’n effeithiol, cynhwysol ac sy’n integreiddio pob Dimensiwn
* **D3.3** ymarfer sy’n ymestyn ymhell y tu hwnt i addysgu uniongyrchol a/neu gefnogaeth uniongyrchol i ddysgu

Byddant hefyd yn sicrhau eich bod wedi cyflawni holl elfennau hanfodol y drefn o wneud cais:

* A yw'r canolwyr yn cadarnhau'n gyffredinol y disgrifiad a roddwyd gan yr ymgeisydd?
* A yw'r ymgeisydd wedi darparu tystiolaeth o'u heffaith ar arfer addysgu pobl eraill?
* A ydynt wedi myfyrio'n feirniadol ar y ffordd mae eu hathroniaeth addysgu wedi datblygu, gan gynnwys cyfeirio'n benodol at werthoedd proffesiynol?
* A ydynt wedi dangos defnydd o arferion dysgu ac addysgu effeithiol?
* A ydynt wedi cyfeirio at destunau pedagogaidd i ddangos sut y maent wedi bwydo i'w hymarfer?
* A ydynt wedi myfyrio ar sesiynau DPP allweddol i ddangos sut y maent wedi dylanwadu ar eu hymarfer?
* A yw'r gweithgareddau a'r sesiynau DPP a drafodir yn y cais yn dod yn bennaf o'r cyfnod priodol (y 5 mlynedd ddiwethaf ar gyfer D3)?

## Panel ARCHE a sicrhau ansawdd

Mae panel ARCHE yn cyfarfod ddwywaith y flwyddyn i ddilysu'r cymrodoriaethau a ddyfernir trwy lwybr y rhaglen ARCHE: ymgeisio ar sail profiad, yn ogystal â llwybr rhaglen TUAAU a rhaglen AUMA. Aelodau'r panel:

* **Cadeirydd**: Aelod o staff uwch sydd â phrofiad cynhwysfawr o'r FfSP
* Cydlynydd ARCHE
* Cydlynydd TUAAU
* Cydlynydd AUMA
* Un neu ddau o aelodau staff addysgu academaidd Aberystwyth sy'n uwch gymrodyr.
* Arholwyr allanol o brifysgol arall yn y DU, sy’n brif neu’n uwch gymrawd ac yn ymwneud â gweithredu cynllun cydnabyddiaeth tebyg.

Weithiau, gwahoddir cynrychiolwyr o Advance HE i fod yn bresennol i ddibenion Sicrhau Ansawdd. Os gwnaed cais trwy gyfrwng y Gymraeg, gwahoddir y prif arolygwr i fod yn bresennol.

Mae'r holl adolygwyr a phob aelod o’r panel wedi eu hyfforddi ac yn llwyr gyfarwydd â'r FfSP 2023. Mae Cydlynydd ARCHE yn cloriannu ansawdd yr adolygiadau a gyflwynir, gan gysylltu â'r adolygwyr lle bo hynny'n addas.


## Atgyfeirio ac apelio

Mae penderfyniad y panel yn derfynol. Os cafodd eich cais ei atgyfeirio, bydd y Tîm ARCHE yn rhoi adborth yr adolygwyr i chi gyda chamau gweithredu ar gyfer ailgyflwyno. Byddwch hefyd yn cael cynnig ymgynghoriad un-i-un gyda’r Tîm ARCHE. Yna gallwch ailgyflwyno ar y dyddiad cau nesaf mwyaf priodol.

Rhaid i'r ail gyflwyniad gynnwys blaenddalen ailgyflwyno, yn dangos sut yr ydych wedi rhoi sylw i argymhellion yr adolygwyr a'r panel. Caiff y cyflwyniadau a gyfeirir eu hadolygu gan yr adolygwyr gwreiddiol cyn belled ag y bo modd a chaiff y canlyniadau eu cofnodi. Caiff yr holl ailgyflwyniadau eu cynnwys yn y sampl o geisiadau a anfonir at yr Arholwr Allanol.

Caniateir ailgyflwyno ddwywaith ond dim mwy na hynny. Yn dilyn hyn, os yw ymgeisydd yn dymuno gwneud cais eto, dylent gyflwyno cais newydd, llawn. Gweler isod ddiagram o'r broses gyfeirio.

Pe byddai ymgeisydd yn dymuno apelio, dim ond ar sail methiannau yn y drefn y caniateir hynny ac nid ar sail y penderfyniad ei hun. Bydd unrhyw apêl yn cael ei dderbyn gan y panel. Rhaid derbyn yr apêl o fewn pythefnos ar ôl cael eich hysbysu o'r penderfyniad i atgyfeirio. Os dymunwch apelio, cysylltwch â [felstaff@aber.ac.uk](mailto:felstaff@aber.ac.uk).

Ffigur 2: Y broses gyflwyno ac ailgyflwyno

**Y Camau Nesaf**

**Diweddaru eich cofnod ABW**

Rydym yn annog pob deiliad cymrodoriaeth i gofnodi eu categori ar eu cofnod Pobl Aber (Gweler y cyfarwyddiadau ar y [**blog UDDA**](https://wordpress.aber.ac.uk/e-learning/cy/2022/06/15/eich-cofnodion-cymrodoriaeth/)). Mae hyn yn sicrhau bod gan y brifysgol wybodaeth gyfredol am nifer y deiliaid cymrodoriaeth a gyflogir.

**Cod Ymarfer y Gymrodoriaeth**

Dylai pob aelod o staff sydd wedi derbyn unrhyw lefel o gymrodoriaeth sicrhau eu bod yn darllen [**Cod Ymarfer y Gymrodoriaeth**](https://www.advance-he.ac.uk/knowledge-hub/fellowship-code-practice). Mae hyn yn cynnwys y gofyniad i 'Fonitro a chloriannu ein hymarfer yn feirniadol i gynnal effeithiolrwydd yn unol â'r Fframwaith Safonau Proffesiynol (FfSP)'. Gallwch wneud hyn drwy amrywiaeth o weithgareddau gan gynnwys parhau i gymryd rhan mewn DPP, datblygu a myfyrio ar eich addysgu/cynorthwyo dysgu, a chymryd rhan mewn mentrau adrannol neu brifysgol sy'n ymwneud â dysgu ac addysgu.

**Uwch Gymrawd a gweithgareddau adolygu**

Os ydych yn llwyddiannus yn eich cais i ennill statws Uwch Gymrawd, byddwn yn gofyn i chi gymryd rhan yn y broses adolygu. Darperir hyfforddiant a chefnogaeth lawn gan yr UDDA. Rydym yn deall bod adegau pan na fydd hyn yn bosibl, ond mae disgwyl y bydd deiliaid Uwch Gymrodoriaeth yn cymryd rhan yn rheolaidd mewn adolygu a hyfforddiant adolygwyr.

# Rhestr ddarllen ac adnoddau

Gweler [Rhestr Ddarllen Aspire ar gyfer PDM0430/PDM0530](https://rl.talis.com/3/aber/lists/47304D00-5934-CBAF-E726-8B2998A26023.html?lang=cy-GB) (TUAAU) i gael llyfryddiaeth wedi'i chategoreiddio o destunau pedagogaidd. Mae'r testunau craidd isod yn gasgliadau o adnoddau ynddynt eu hunain ac yn fan cychwyn defnyddiol i unrhyw chwiliad am destunau.

Fry, H., Ketteridge, S., & Marshall, S. (2015). *A handbook for teaching and learning in higher education: Enhancing academic practice* (Fourth ed.).

Kahn, P., & Anderson, L. (2019). *Developing your teaching: Towards excellence* (Second ed., Effective teaching in higher education).

Pokorny, H., & Warren, D. (2016). *Enhancing teaching practice in higher education*.

Mae ffynonellau defnyddiol eraill yn cynnwys y canlynol:

* [FfSP 2023](https://www.advance-he.ac.uk/teaching-and-learning/psf) – sy'n rhoi rhestr gyflawn o’r dimensiynau a’r disgrifwyr, a gellir ei lawrlwytho yn Gymraeg neu Saesneg o wefan Advance HE.
* Canllaw i'r Dimensiynau FfSP 2023 ar gyfer [**D1**](https://s3.eu-west-2.amazonaws.com/assets.creode.advancehe-document-manager/documents/advance-he/Guide%20to%20the%20PSF%202023%20Dimensions%20-%20Associate%20Fellowship%20February%202023_1715069709.pdf), [**D2**](https://s3.eu-west-2.amazonaws.com/assets.creode.advancehe-document-manager/documents/advance-he/Guide%20to%20the%20PSF%202023%20Dimensions%20-%20Fellowship%20February%202023_1683714457.pdf)neu [**D3**](https://s3.eu-west-2.amazonaws.com/assets.creode.advancehe-document-manager/documents/advance-he/Guide%20to%20the%20PSF%202023%20Dimensions%20-%20Senior%20Fellowship%20May%202024_1715076614.pdf) (Advance HE - yn Saesneg yn Unig) - canllawiau estynedig gydag enghreifftiau i ddangos sut y gallwch roi tystiolaeth am pob un o'r dimensiynau ym mhob categori.

# Atodiad - Ffurflen arsylwi ar addysgu gan gymheiriaid

Mae croeso i ymgeiswyr ARCHE ddefnyddio'r ffurflen hon, ffurflen wahanol a ddefnyddir yn eu hadran eu hunain, neu ffurflen arsylwi ar addysgu AUMA, fel y mynnoch.

Mae'r wybodaeth ar y ffurflen hon yn breifat ac yn cael ei rhannu rhwng yr arsylwr a'r sawl a arsylwir, oni bai bod y ddau yn cytuno i'w rhannu'n ehangach. Dim ond cofnod bod yr arsylwad wedi digwydd y bydd y Brifysgol yn ei gadw, sy'n cynnwys dyddiad, enwau, cyfeirnod y modiwl os yw'n berthnasol, a'r adran.

**Gwybodaeth cyn yr arsylwad - a lenwir gan yr unigolyn a arsylwir**

|  |  |
| --- | --- |
| **Enw'r darlithydd / unigolyn a arsylwir** | **Dyddiad** |
| **Enw'r arsylwr** | **Lleoliad** |
| **Cyfeirnod y modiwl** | **Amser dechrau**  **Amser gorffen** |
| **Math o sesiwn (darlith / seminar / dosbarth ymarferol, ac yn y blaen)** | **Nifer y myfyrwyr** |
| **Pa ganlyniadau dysgu ac amcanion y gobeithiwch eu cyflawni ar gyfer y myfyrwyr yn y sesiwn hon?** | |
| **Pa dechnegau addysgu fyddwch chi'n eu defnyddio yn ystod y sesiwn? Mae angen cynnwys y cyfiawnhad pedagogaidd am eich dewisiadau.** | |
| **Ar ba agweddau yr hoffech chi gael cyngor ac adborth?** | |

**Ffurflen arsylwi - i'w llenwi gan yr arsylwr**

|  |
| --- |
| **Strwythur y sesiwn** (Nodwch yr amser y newidiodd y gweithgaredd neu y digwyddodd rhywbeth penodol. Os hoffech, cewch wneud nodiadau manwl ar ddarn papur ar wahân ac ysgrifennu'r uchafbwyntiau yn unig fan hyn.) |
| **Eglurder y cyflwyniad** (e.e. A oedd y myfyrwyr yn gallu darllen y PowerPoint yn hawdd o gefn yr ystafell? A oedd y myfyrwyr yn gallu clywed llais y darlithydd yn glir? A roddodd y darlithydd eglurhad boddhaol o gysyniadau anodd? A oedd y darlithydd yn siarad ar gyflymder addas? ac yn y blaen.) |
| **Ymateb y myfyrwyr** (e.e. Pa mor rhyngweithiol oedd y sesiwn? Sut ymatebodd y myfyrwyr i'r gweithgareddau dysgu a/neu ddarlith? A wnaeth y darlithydd addasiadau yn seiliedig ar ymatebion y myfyrwyr? Yn fras, faint o fyfyrwyr oedd yn ymddiddori'n weithredol yn y sesiwn addysgu? ac yn y blaen.) |
| **Cwrs ar-lein** (Edrychwch ar y modiwl yn Blackboard neu lwyfan ar-lein arall. Pa mor dda y mae wedi'i drefnu? A yw'n hawdd dod o hyd i ddeunyddiau? A ydynt wedi eu cyflwyno'n dda? ac yn y blaen.) |
| **Awgrymiadau a meysydd i ganolbwyntio arnynt yn y dyfodol** |
| **Agweddau cryfaf y sesiwn addysgu hon** |
| **Meysydd arfer da i'w rhannu â chydweithwyr** |

**Meddyliau ar ôl yr arsylwad - i'w lenwi gan yr unigolyn a arsylwir**

|  |  |
| --- | --- |
| **Pa agweddau o'r arsylwi fu'n fwyaf defnyddiol i chi?** | |
| **Pa newidiadau fyddwch chi'n eu gwneud i'ch addysgu yn y dyfodol?** | |
| **Llofnod y darlithydd a dyddiad** | **Llofnod ar arsylwr a dyddiad** |